Document ID: 32000D0315

Απόφαση της Επιτροπής
της 28ης Απριλίου 2000
για την περάτωση της έρευνας επανεξέτασης, σύμφωνα με το άρθρο 12 του κανονισμού (ΕΚ) αριθ. 384/96 του Συμβουλίου, των μέτρων αντιντάμπινγκ που εφαρμόζονται στις εισαγωγές συνδετήρων και μερών αυτών από ανοξείδωτο χάλυβα καταγωγής Μαλαισίας και Ταϊλάνδης
[κοινοποιηθείσα υπό τον αριθμό Ε(2000) 1132]
(2000/315/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως τα άρθρα 9 και 12,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1) Στις 22 Μαρτίου 1999, η Επιτροπή έλαβε αίτηση σύμφωνα με το άρθρο 12 του κανονισμού (ΕΚ) αριθ. 384/96 για τη διερεύνηση του κατά πόσον οι δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 393/98 του Συμβουλίου(3), για τις εισαγωγές συνδετήρων και μερών αυτών από ανοξείδωτο χάλυβα καταγωγής Μαλαισίας και Ταϊλάνδης, είχαν επιπτώσεις στις τιμές μεταπώλησης ή στις μετέπειτα τιμές πώλησης στην Κοινότητα.
(2) Την αίτηση υπέβαλε το European Industrial Fasteners Institute (EIFI), εξ ονόματος των κοινοτικών παραγωγών που αντιπροσωπεύουν σημαντικό μέρος της συνολικής κοινοτικής παραγωγής συνδετήρων και μερών αυτών από ανοξείδωτο χάλυβα, σύμφωνα με τα άρθρα 4 παράγραφος 1 και 5 παράγραφος 4 του κανονισμού (ΕΚ) αριθ. 384/96 (εφεξής "βασικός κανονισμός").
(3) Η αίτηση περιείχε εκ πρώτης όψεως αποδεικτικά στοιχεία για το ότι οι δασμοί αντιντάμπινγκ που επιβλήθηκαν στο υπό εξέταση προϊόν καταγωγής Μαλαισίας και Ταϊλάνδης δεν οδήγησαν σε μεταβολή ή οδήγησαν σε ανεπαρκή μεταβολή των τιμών μεταπώλησης ή των μεταγενέστερων τιμών πώλησης στην Κοινότητα, και αυτό αποδεικνύει ότι οι δασμοί αντιντάμπινγκ επιβάρυναν, εξ ολοκλήρου ή εν μέρει, τους αντίστοιχους παραγωγούς-εξαγωγείς, στοιχεία που θεωρήθηκε ότι επαρκούν για να δικαιολογήσουν την έναρξη διαδικασίας επανεξέτασης.
(4) Η Επιτροπή, μετά από διαβουλεύσεις, άρχισε, με ανακοίνωση που δημοσίευσε στην Επίσημη Εφημερίδα των Ευρωπαϊκών Κοινοτήτων(4), έρευνα επανεξέτασης σύμφωνα με το άρθρο 12 του βασικού κανονισμού σχετικά με τις εισαγωγές στην Κοινότητα συνδετήρων και μερών αυτών από ανοξείδωτο χάλυβα, που υπάγονται επί του παρόντος στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30, καταγωγής Μαλαισίας και Ταϊλάνδης.
(5) Η Επιτροπή ενημέρωσε επίσημα τους παραγωγούς-εξαγωγείς που είναι γνωστό ότι ενδιαφέρονται, τους εκπροσώπους της εξάγουσας χώρας και τους καταγγέλλοντες κοινοτικούς παραγωγούς. Τα ενδιαφερόμενα μέρη έλαβαν την ευκαιρία να γνωστοποιήσουν γραπτά τις απόψεις τους και να ζητήσουν ακρόαση εντός της προθεσμίας που καθορίστηκε στην ανακοίνωση για την έναρξη διαδικασίας.
B. ΑΠΟΣΥΡΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΕΡΕΥΝΑΣ
(6) Με την επιστολή της 12ης Ιανουαρίου 2000 προς την Επιτροπή, το European Industrial Fasteners Institute (EIFI) απέσυρε επίσημα την αίτηση για επανεξέταση σχετικά με τις εισαγωγές συνδετήρων και μερών αυτών από ανοξείδωτο χάλυβα καταγωγής Μαλαισίας και Ταϊλάνδης, λόγω της τρέχουσας κατάστασης στην αγορά.
(7) Στις περιπτώσεις που ο κοινοτικός κλάδος παραγωγής αποσύρει την αίτηση για επανεξέταση, η διαδικασία μπορεί να περατωθεί, εκτός εάν αυτή η περάτωση δεν είναι προς το συμφέρον της Κοινότητας.
(8) Η Επιτροπή θεώρησε ότι η παρούσα έρευνα θα πρέπει να περατωθεί δεδομένου ότι δεν προέκυψαν από αυτήν παρατηρήσεις που να καταδεικνύουν ότι η εν λόγω περάτωση δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να υποβάλουν σχόλια. Εν τούτοις, δεν υποβλήθηκαν σχόλια που να δείχνουν ότι η εν λόγω περάτωση δεν θα ήταν προς το συμφέρον της Κοινότητας.
(9) Συνεπώς η Επιτροπή συμπεραίνει ότι η έρευνα επανεξέτασης σύμφωνα με το άρθρο 12 του βασικού κανονισμού σχετικά με τις εισαγωγές στην Κοινότητα συνδετήρων και μερών αυτών από ανοξείδωτο χάλυβα καταγωγής Μαλαισίας και Ταϊλάνδης θα πρέπει να περατωθεί,
ΑΠΟΦΑΣΙΖΕΙ:
Άρθρο μόνο
Περατώνεται η έρευνα επανεξέτασης σύμφωνα με το άρθρο 12 του κανονισμού (ΕΚ) αριθ. 384/96 σχετικά με τις εισαγωγές συνδετήρων και μερών αυτών από ανοξείδωτο χάλυβα, που υπάγονται επί του παρόντος στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30, καταγωγής Μαλαισίας και Ταϊλάνδης.
Βρυξέλλες, 28 Απριλίου 2000.

Labels: 3
1
4
18